Forslag til Rådets direktiv om harmonisering af eksamenskravene for sikkerhedsrådgivere for transport med jernbane eller ad vej eller indre vandveje af farligt gods (98/C 148/12) (EØS-relevant tekst) KOM(1998) 174 endelig udg. - 98/0106(SYN)

(Forelagt af Kommissionen den 19. marts 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, navnlig artikel 75, stk. 1, litra c),

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 C og i samarbejde med Europa-Parlamentet, og

ud fra følgende betragtninger:

Det er vigtigt at forberede transportsikkerhed og miljøbeskyttelse, navnlig i forbindelse med transport af farligt gods med jernbane, ad vej eller ad de indre vandveje, og den menneskelige faktor er relevant for sikker drift af disse transportmåder;

i henhold til bestemmelserne i Rådets direktiv 96/35/EF af 3. juni 1996 om udpegelse af og faglige kvalifikationer for sikkerhedsrådgivere for transport med jernbane eller ad vej eller indre vandveje af farligt gods (1) skal alle virksomheder, hvis aktiviteter omfatter transport af farligt gods, inklusive pålæsning eller aflæsning i forbindelse med sådanne transporter udpege en eller flere sikkerhedsrådgivere; Rådets direktiv 96/35/EF indeholder ingen detaljerede bestemmelser om harmonisering af eksamenskravene og eksamenskommissioner;

det er nødvendigt, at medlemsstaterne udarbejder en fælles ramme for eksamen og betingelserne for eksamenskommissioner for at garantere et vist kvalitetsniveau og for at lette gensidig anerkendelse af beviserne i hele Fællesskabet;

bestemmelserne i dette direktiv har til formål at harmonisere eksamenskravene; eksamen skal foregå skriftligt og bestå af spørgsmål, der bygger på emnerne i bilag II til direktiv 96/35/EF samt et case-study, hvor kandidaterne kan demonstrere, at de evner at udføre en sikkerhedsrådgivers opgaver;

medlemsstaterne kan fastsætte, at sikkerhedsrådgivere, som arbejder for virksomheder, der kun transporterer særlige former for farligt gods, kun skal eksamineres i de emner, der vedrører deres aktiviteter, idet dog EF-beviset klart angiver bevisets begrænsede gyldighed;

eksamineringen udføres af eksamenskommissioner, som skal godkendes af medlemsstaternes kompetente myndighed, medlemsstaterne definerer betingelserne for eksamenskommissioner med henblik på at garantere et højt kvalitetsniveau, og eksamenskommissionerne skal være teknisk kompetente og pålidelige;

medlemsstaterne bistår hinanden ved gennemførelsen af dette direktiv;

Kommissionen bistås af et rådgivende udvalg i henhold til Rådets beslutning 87/373/EØF af 13. juli 1987 -

UDSTEDT FØLGENDE DIREKTIV:

KAPITEL I ANVENDELSESOMRÅDE OG DEFINITIONER

Artikel 1

Anvendelsesområde

1. Dette direktiv fastsætter obligatoriske eksamenskrav, som skal opfyldes af personer, der udpeges til sikkerhedsrådgivere for transport af farligt gods i henhold til direktiv 96/35/EF.

2. Medlemsstaterne træffer alle nødvendige og hensigtsmæssige foranstaltninger for at sikre, at sikkerhedsrådgivere eksamineres i overensstemmelse med kravene i dette direktiv.

Artikel 2

Definitioner

I dette direktiv forstås ved:

- »sikkerhedsrådgiver for transport af farligt gods«, i det følgende benævnt »rådgiver«: en person som beskrevet i artikel 2, litra b) i direktiv 96/35/EF

- »farligt gods«, gods som defineret i artikel 2 i direktiv 94/55/EF (2) og artikel 2 i direktiv 96/49/EF (3) om indbyrdes tilnærmelse af medlemsstaternes lovgivning om jernbanebefordring af farligt gods

- »første uddannelse«: uddannelse som efter vellykket afslutning giver ret til udstedelse af et erhvervsuddannelsesbevis i henhold til artikel 5 i direktiv 96/35/EF

- »virksomhed«: virksomheder i henhold til artikel 2, litra a), i direktiv 96/35/EF

- »eksamen«: eksaminer i henhold til artikel 5, stk. 2, i direktiv 96/35/EF

- »eksamenskommissioner«: enhver institution som medlemsstatens kompetente myndighed har godkendt til at forestå eksamen.

KAPITEL II EKSAMEN

Artikel 3

1. Efter afslutning af den grundlæggende uddannelse afholdes en eksamen i henhold til artikel 5, stk. 2 og 4 i direktiv 96/35/EF.

2. Under eksamen skal kandidaterne vise, at de besidder tilstrækkelig viden til at kunne modtage erhvervsuddannelsesbeviset.

3. Med dette formål skal den kompetente myndighed eller den eksamenskommission, der er godkendt af myndigheden, udarbejde en liste over spørgsmål, som omfatter mindst emnerne i bilag II til direktiv 96/35/EF. Eksamensspørgsmålene tages fra denne liste.

4. Eksamen foregår som skriftlig eksamen.

5. a) Hver enkelt kandidat stilles spørgsmål om emnerne i bilag II til direktiv 96/35/EF som følger:

1. tre spørgsmål om hvert af nedennævnte emner:

- generelle forebyggelses- og sikkerhedsforanstaltninger

- klassificering af farligt gods

- generelle emballeringsvilkår, herunder vilkår for tanke, tankcontainere, tankbiler osv.

- farepåskrifter og -mærkater

- angivelser i transportdokumentet

- håndtering og stuvning

- personale: erhvervsuddannelse

- transportdokumenter

- sikkerhedsinstrukser

- krav til transportmateriellet.

2. to spørgsmål om hvert af nedennævnte emner:

- afsendelsesform, forsendelsesbegrænsninger

- forbud mod og forsigtighedsregler i forbindelse med sammenlæsning

- separation af stoffer

- begrænsning af de transporterede mængder og fritagne mængder

- rengøring og/eller afgasning før pålæsning og efter aflæsning

- regler og restriktioner vedrørende kørsel eller sejlads

- forsætligt eller uforsætligt udslip af forurenende stoffer.

3. et spørgsmål om hvert af nedennævnte emner:

- personbefordring

- overvågningsforpligtelser: parkering

b) Hver enkelt kandidat gives et case-study forbundet med bilag I til direktiv 96/35/EF, hvorved vedkommende kan vise, at de har evne til at opfylde en rådgivers arbejdsopgaver.

Artikel 4

1. Med forbehold af artikel 3, stk. 5, kan medlemsstaterne fastsætte, at rådgivere, der arbejder for virksomheder som defineret i artikel 2, hvis aktiviteter kun omfatter bestemte former for farligt gods, nemlig klasse 1 (eksplosive stoffer), klasse 2 (gasser), klasse 7 (radioaktive stoffer) eller mineralolieprodukter (randnummer 1202, 1203, 1223) kun i henhold til bilag II til direktiv 96/35/EF skal eksamineres i emner vedrørende deres aktiviteter. Det EF-bevis, der udstedes i henhold til bilag III til direktiv 96/35/EF skal klart angive, at det kun gælder for de specifikke former for farligt gods - i overensstemmelse med denne artikel - som rådgiveren har aflagt eksamen i.

2. Før medlemsstaterne træffer beslutning om eksamensbetingelserne i henhold til stk. 1, skal de meddele betingelserne til Kommissionen. Betingelserne må kun vedtages af medlemsstaterne, hvis de er blevet godkendt i henhold til proceduren i artikel 8.

KAPITEL III DEN KOMPETENTE MYNDIGHEDS OPGAVER, KRAV TIL EKSAMENSKOMMISSIONEN

Artikel 5

Medlemsstaterne udpeger under overholdelse af EF-loven eksamenskommissionen på grundlag af:

a) eksamenskommissionens kvalifikationer og aktivitetsområder

b) et detaljeret program, der specificerer eksamensemnerne og angiver de planlagte eksamensmetoder, den skriftlige eksamens varighed og beståelseskarakteren.

Artikel 6

1. Eksamenskommissionen fastsætter de skriftlige eksaminer. Eksamenskommissionen skal godkendes af den kompetente myndighed eller en udpeget repræsentant fra medlemsstaten.

2. Godkendelse gives kun skriftligt af den kompetente myndighed eller en udpeget repræsentant fra medlemsstaten og kan være for et begrænset tidsrum.

3. Hvis godkendelsen ikke er tidsbegrænset, skal den kompetente myndighed eller en udpeget repræsentant fra medlemsstaten regelmæssigt tage godkendelsen op til fornyet gennemsyn.

Artikel 7

Medlemsstaterne skal bistå hinanden ved gennemførelsen af dette direktiv og skal udveksle oplysninger om den i artikel 3, stk. 3 nævnte liste over spørgsmål.

KAPITEL IV AFSLUTTENDE BESTEMMELSER

Artikel 8

1. Kommissionen bistås af et rådgivende udvalg om transport af farligt gods i henhold til artikel 9 i direktiv 94/55/EF, herefter kaldet »udvalget«, som består af repræsentanter for medlemsstaterne, og som har Kommissionens repræsentant som formand.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver udtalelse om dette udkast inden for en frist, som formanden kan fastsætte under hensyntagen til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har enhver medlemsstat ret til at anmode om, at dens holdning opføres i mødeprotokollen.

Kommissionen tager størst muligt hensyn til udvalgets udtalelse. Der underretter udvalget om, hvorledes den har taget hensyn til dens udtalelse.

Artikel 9

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. juni 1999. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Medlemsstaterne anvender disse bestemmelser fra 1. januar 2000.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

3. Medlemmerne fastsætter de sanktioner, der skal anvendes ved overtrædelse af de nationale bestemmelser i henhold til dette direktiv, og træffer de nødvendige foranstaltninger til at sikre, at disse sanktioner anvendes. Sanktionerne skal være effektive, stå i rimeligt forhold til overtrædelsen og have en afskrækkende virkning. Medlemsstaterne meddeler de relevante bestemmelser til Kommissionen senest den 30. juni 1998 og meddeler yderligere ændringer så hurtigt som muligt.

Artikel 10

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 11

Dette direktiv er rettet til medlemsstaterne.

(1) EFT L 145 af 19.6.1996, s. 10.

(2) EFT L 319 af 12.12.1994, s. 4. Direktiv ændret ved Kommissionens direktiv 96/86/EF (EFT L 335 af 24.12.1996, s. 43).

(3) EFT L 235 af 17.9.1996, s. 25. Direktiv ændret ved Kommissionens direktiv 96/87/EF (EFT L 335 af 24.12.1996, s. 45.